Лисистрата/8
TREĆI ČIN
Otvore se akropoljska vrata na koja odlazi Lisistrata, a za njom se jedna za drugom pojavljuje više drugih žena
PRVA POJAVA
Lisistrata, horovi, docnije pojedine žene
 
HOROVOĐA ŽENSKOG HORA 
O svetla glavo ovog našeg pothvata, 
šta iziđe mi tako mrka pogleda? 
LISISTRATA 
Zločinstva žena rđavih i ženska ćud 
zastrašuju me, gore‐dole vitlaju. 
HOROVOĐA ŽENSKOG HORA 
Sta? Sta to kažeš? 
LISISTRATA 
Istinu, da istinu! 
HOROVOĐA ŽENSKOG HORA 
A šta se zbilo? Kazuj svojim drugama! 
LISISTRATA 
Sramota kazati a teško tajiti. 
HOROVOĐA ŽENSKOG HORA 
Ne taji kakva nam se zbila nevolja. 
LISISTRATA 
Upaljujemo se, ‐ da kratko kažem sve. 
HOROVOĐA ŽENSKOG HORA 
Pomozi, Dive! 
LISISTRATA 
Šta zoveš Diva? To je živa istina. 
Ja nemam više snage da ih odvratim 
od njihovih muževa, ‐ sve mi odlaze! 
Zatekoh prvu gdeno rupu širi baš 
u Panovu da može ući pećinu. 
A drugu gde se spuštala na čekrku, 
a treću gde steg ostavi. A četvrta 
već mišljaše na vrapcu dole sleteti 
Orsilohovoj kući, ‐ al' je za kosu 
odvukoh. Svaki izgovor izmišljahu 
da odu kući! (Jedna se žena pojavljuje) 
Evo jedna ide sad! Hej, kuda hitaš? 
(Lisistrata je zaustavlja) 
PRVA ŽENA 
Želim poći domu svom. 
Ta miletska mi vuna leži kod kuće, 
od moljaca me strah. 
LISISTRATA 
Od kakvih moljaca? Vraćaj se! 
PRVA ŽENA 
Boginja mi, brzo biću tu! 
Po odru želim da ie samo razastrem ‐ 
LISISTRATA 
Nit vunu probiraj nit kući odlazi! 
PRVA ŽENA 
Da vuna propadne mi? 
LISISTRATA 
Ako zatreba. (Vraća se. Dolazi druga) 
DRUGA ŽENA 
Ah, jadne mene! Jadna radi kudelje! 
Neomlaćena kod kuće mi osta! 
LISISTRATA 
Gle, ta ide rad neomlaćene kudelje! 
Hajd' amo natrag! 
DRUGA ŽENA 
Tako mi Svetlonoše, 
čim omlatim je, odmah ću se vratiti! 
LISISTRATA 
Ne mlati je, jer ako počneš poso taj, 
i druga žena hteće isto delati. 
(Druga žena vraća se. Dolazi treća, kao trudna) 
TRECA ŽENA 
O gospo Ilitijo, ustav' porođaj, 
dok ne nađem ja mesto za to podesno. 
LISISTRATA 
A šta to brbljaš? 
TREĆA ŽENA 
Ovaj čas ću roditi. 
LISISTRATA 
Ti juče ne bi trudna. 
TREĆA ŽENA 
Al' sam danaske. 
I zato, Lisistrata, sad mi brže daj 
da idem babici! 
LISISTRATA 
(Ogleda je, pipajući) 
A šta to govoriš? Šta imaš tvrdo tu? 
TREĆA ŽENA 
Muškarčić to je moj! 
LISISTRATA 
Ne, Afrodite mi, no kanda od medi 
tu nešto šuplje imaš, odmah znaću ja. 
(Pipa je i pretražuje podrobnije i najzad ispod ruha izvuče šlem) 
E, baš si smešna, sveti šlem ti priveza, 
a reče da si trudna? 
TREĆA ŽENA 
Jesam, Diva mi! 
LISISTRATA 
A zašto uze šlem? 
TREĆA ŽENA 
Zateče li me još 
u tvrđi porođaj, da u šlem uiđem 
i u tom gnezdu rodim, ko golubica. 
LISISTRATA 
Šta kažeš? To su izgovori, jasno je. 
Krštenje šlemu ovde mirno dočekaj! 
(Dve druge žene izlaze iz tvrđe) 
ČETVRTA ŽENA 
Na Akropolju više ja ni spavati 
ne mogu otkad svetu zmiju ugledah! 
PETA ŽENA 
A ja od sova ovde jadna propadam, ‐ 
od njine huke nemam sna ni odmora. 
LISISTRATA 
Stvorenja čudna, mahnite se aveti! 
Muškaraca možda žudite, ‐ zar ne misliš 
i oni da su žedni nas? Da', dobro znam 
da gorke noći traju. Zato, drugarke, 
ustrpite se, samo malo ustrajte. 
Jer proroštvo obećava: složne budemo l', 
pobedićemo, to su reči proroštva. 
HOROVOĐA ŽENSKOG HORA 
Objavi nam ga kako glasi! 
LISISTRATA 
Ćutite: 
»Kada se laste skupe i n'a mestu zbiju se jednom, 
bežeć od pupavca, te se od mudatih one uzdrže, 
svanuće bedama kraj; što sada u nas je gore, 
Div će gromovnik dole okrenut ‐ « 
HOROVOĐA ŽENSKOG HORA 
(upadajući) Zar gore ću ležat? 
LISISTRATA 
»Ako se posvade laste i mahnuvši krilima one 
sveti ostave hram, od toga će činit se časa 
da pomamnije ptice na svetu nema nijedne!« 
HOROVOĐA ŽENSKOG HORA 
To proroštvo je razgovetno. 
LISISTRATA 
Bogovi! 
Ustrpimo se, klonut sada nemojmo! 
Unutra hajd'mo! Biće za nas sramotno, 
o drage, ako odbacimo proroštvo. 
(Lisistrata vraća se sa ženama u tvrđu. Oba hora ostaju)  
 

Лисистрата